I-ca-yaa 42
Ja̱ŋ Kuɔth Nhial
1
Kä cu Kuoth Nhial wee i̱,
“Nɛnɛ, nɛmɛ ɛ jɛn ja̱ŋdä
min cä jak kä bum,
ɛ jɛn ram in cä mɛk
min nhɔk lɔcdä jɛ,
ɣän cä jɛ thiäŋ kɛ yiëëdä,
bɛ thuɔ̱k nööŋ rɛy dööri.
2
Jɛn /cɛ bi wiee, kä /cɛ bi rɔal,
kä /cɛ jɔwdɛ bi
kap nhial rɛy duɔ̱pni,
3
/cɛ ruɔ̱ɔ̱r bi to̱l,
kä /cɛ lɛmbär mi kuiy pɛ̈tdɛ
bi yieny,
bɛ nöŋ ni nɛy diaal thuɔ̱k.
4
/Cɛ bi thil ŋa̱th kä /cɛ rɔ
bi luär
amäni mi cɛ thuɔ̱k la̱t
rɛy ɣɔaa,
kä bi ji̱ dhuɔ̱li ŋäth
ni ŋuɔ̱tdɛ.”
5
Kä cu Kuoth in la Kuoth Nhial,
min cak pua̱a̱r kä cu jɛ riny,
min cu piny ɣär kɛnɛ
ti diaal tin bä
raar thi̱n,
mëë cu ji̱kɛ ŋök yiëë
kä cu nɛy tin jäl thi̱n
moc kɛ tëk wëë i̱,
6
“Ɛ ɣän Kuoth Nhial,
ɣän cä yɛ cɔal
rɛy cuŋni,
ɣän cä yɛ käp ni tetdä
kä cä yɛ tit,
bi yɛn a nyuuth matdä
ruac kɛ naath,
bi yɛn a buay kä döör.
7
Kɛ ɣöö bi yɛn wäŋ tin
ci cɔr lɛp,
kä bi yɛn ji̱ yieenä lony ɛ lɔr,
nɛy tin te nyuurä rɛy
muɔ̱th duëël yieenä.
8
Ciötdä ɛ jɛn Kuoth Nhial,
/cä buaydä bi thöp ram
mi dɔ̱ŋ,
kä /cä liakdä bi ka̱m
kuth jiɛn.
9
Nɛnɛ, tëë wal cikɛ tuɔɔk,
kä ɛn täämɛ latdä
tin pay tuɔɔk,
a /ken kɛ ni tuɔɔk
ɣän la̱tdä kɛ yɛ.”
Dit puɔnyä Kuɔth Nhial
10
Këtdɛ Kuoth Nhial dit
mi pay cak,
kɛ̈tdɛ dit puɔnyä pekni
ɣɔaa diaal!
Yɛn nɛy diaal tin ger rɛy yiëër
kɛnɛ tin diaal
tin thia̱ŋkɛ jɛ,
kɛ dhuɔ̱li kɛ nɛy diaal
tin cieŋ thi̱n.
11
Ɛ dɔr rɛ̈w kɛnɛ wi̱i̱kɛ kapkɛ
jiööthkiɛn nhial,
kä a nɛy tin cieŋ ciëëŋni
Ke-dhar puanykɛ jɛ,
ɛ ji̱ Thɛlɛ̈ liakɛ jɛ
kɛ tɛ̈th lɔaac,
akɛ puanykɛ jɛ ni biɛɛni
päämni.
12
Akɛ liakɛ Kuoth Nhial,
akɛ puanykɛ jɛ ni
wuɔ̱thni dhuɔ̱li.
13
Bi Kuoth Nhial ben raar
ce̱tkɛ ram mi bum bum,
bɛ ben ce̱tkɛ wääth köör
mi ci rɔ rialikä
kɛ ko̱r,
cɛ wiee köör ko̱k kɛ jɔw mi di̱i̱t,
cɛ rɔ nyoth ala ram
mi bum kä ji̱ tɛ̈rɛ.
Lär Kuɔth kɛ luäk nɛɛnikɛ
14
Ɣän cä biɛt kɛ pek mi bäär,
cä te bitdä kä cä rɔ
rɔam jɔk,
ɛn täämɛ bä wiee kɛ jɔw
mi di̱i̱t ce̱tnikɛ ciek mi dap,
ɣän bɛ ɣä kɔ̱p kä bɛ ɣä guäy.
15
Ɣän bä pääm thia̱a̱y,
kä bä juaackiɛn diaal ko̱t,
kä bä kiɛr loc ala dhuɔ̱li,
kä bä puɔ̱l diaal ko̱t.
16
Kä bä ciöör buɔth kɛ duɔ̱ɔ̱p
mi /kuec kɛn ɛ,
bäkɛ bo̱th kɛ duɔ̱ɔ̱p
mi /kueckɛ.
Kä bä muth loc ni buay nhiamdiɛn,
kä bä dhuɔ̱li jak kä car caar.
Ti̱ti̱ kɛ kɛn ŋɔak tin bä la̱t,
kä /cäkɛ bi pa̱l ruëëc.
17
Kä nɛy tin ba ŋäth
ni kuth jiɛn,
tin jiökɛ kuth ciikni i̱,
“Kɛ yɛn kuthkɔ,”
bikɛ loc jɔk kɛ pöc mi di̱i̱t.
Lo̱k I-thɛ-rɛl kɛ nyuuth
18
Li̱eŋɛ lö yɛn mi̱eŋ,
kä guecɛ lö ciöör bia nën!
19
Ɛŋa la cɔrɔ mi /ci mɔ a ja̱ŋdä,
kiɛ miŋ mi ce̱tkɛ ram
in cä ja̱k?
Ɛŋa mi la cɔr ce̱tkɛ ram
in ci rɔ lëy ɣä,
kiɛ mi cɔr ce̱tkɛ
ja̱ŋ Kuɔth Nhial?
20
Ji̱n ci ti ŋuan nɛn,
duundɛ ɣöö /cikɛ tit,
kä ji̱n te ji̱thku ɣo̱o̱ŋä,
duundɛ ɣöö /ci li̱ŋ.
21
Tɛth lɔc Kuɔth Nhial,
kɛ kui̱ cuŋnikɛ,
kɛ ɣöö bɛ ŋuɔ̱tkɛ jak kä
di̱t kä bumkɛ.
22
Duundɛ ɣöö kɛn nɛy ti̱ti̱ cakɛ
mac kä ca kuakiɛn pɛc,
ca kɛn diaal jak kä pɛn kɔ̱k,
kä cakɛ tɔ̱w duëël yieenä,
mackɛ nikɛ kä pɛ̈ckɛ kɛ
a thilɛ ram mi deekɛ luäk,
la cua̱ pɛ̈ckɛ nikɛ
a thil ram mi wee i̱,
“Luɔcɛ kɛ jɔk!”
23
Ɛŋa kä yɛ bi nɛmɛ liŋ ɔ,
mi bi ji̱thdɛ pa̱l piny
kɛ gua̱a̱th ɔ bi ben ɔ?
24
Ɛŋa ci Je-kɔb thöp ɔ ala pɛ̈c,
mɔ ci I-thɛ-rɛl jak kä
ba mac ɔ?
/Ciɛ Kuoth Nhial jakɛ kä tuɔɔk ɔ,
kɛ ɣöö canɛ jɛ duer duer,
kɛ ɣöö /ka̱n guɔ̱ɔ̱r ni dupkɛ,
kä /ka̱n ŋuɔ̱tkɛ luɔ̱th?
25
Cɛ gakdɛ wuɔc wi̱i̱diɛn,
ɛn kɛ̈c köör in di̱i̱t,
cɛ kɛ go̱l kɛ mac, duundɛ ɣöö
/cikɛ jɛ ŋäc,
cɛ kɛ waŋ, kä /cikɛ
luɔtdɛ ŋäc.
